
Titán-dioxid és cink-oxid alapú festékérzékenyített napelem villamos paramétereinek előrejelzése statisztikai és gépi tanulási technikák segítségével

Kulcsszavak: Festékérzékenyített napelem; gépi tanulási algoritmus; perdikció; villamos hatásfok
A megújuló energiaforrások iránti növekvő globális igény napjainkban különös hangsúlyt helyez az energiahatékony és környezetbarát villamosenergia-termelési módszerek és technológiák fejlesztésére és innovációjára. Ebben a kontextusban a festékérzékenyített napelemek (angolul: Dye-Sensitized Solar Cell, rövidítve: DSSC) jelentős potenciállal bírnak, mivel alacsony gyártási költségeikkel és egyedülálló felépítésükkel egy vonzó alternatívát kínálhatnak a hagyományos szilícium alapú technológiákkal szemben.
Tekintettel arra, hogy nem csak az elektromágneses hőhatás befolyásolja a napelemek hatásfokát, hanem maga a napelem gyártási folyamata is, ideértve a megmunkálási hőmérsékeltet és annak idejét. A megfelelő hőmérsékletkezelés kulcsfontosságú a DSSC napelemek optimális teljesítményének és tartósságának biztosításához. Mindezek mellett, a napelem kutatás az utóbbi években a mesterséges intelligencia felé mozdult el. Egyre több rangos folyóiratban (pl.: Nature, Solar Energy, MDPI) jelennek meg olyan tudományos publikációk, amelyek a gépi tanulási algoritmusok (rövidítve ML) alkalmazásán alapszanak. A rangos folyóiratokban megjelent publikációk rámutatnak az ML alkalmazásának fontosságára, mert a sok kísérleti próbálkozás helyett, a módszerek alkalmazásával fontos következtetések vonhatók le a cella készítése előtt.
A kutatásom során elsődlegesen a kísérleti adatok alapján statisztikai elemzést végzek a hőmérséklet-változás és a villamos paraméterek közötti összefüggések tisztázására. A kutatás második szakaszában átfogó irodalomkutatást hajtok végre, melynek célja, hogy a releváns eredményeket szisztematikusan összegyűjtsem. Ezen adatgyűjtési folyamat eredményeképpen adatbázist fejlesztek. Ezt követően, a létrehozott adatbázist felhasználva, gépi tanulási modellt implementálok, hogy predikciót végezzek a DSSC villamos paramétereinek meghatározására.
Kutatási munkámmal jelentős előrelépést kívánok elérni a DSSC napelem fejlesztésében a projekt innovatív és multidiszciplináris megközelítése révén. A kutatási eredményeim nem csupán a tudományos közösség számára nyújt új ismereteket, hanem a valós piaci igényeket is kielégíti a DSSC cella gyártástechnológiáját tekintve.



